**ПРИЛОЖЕНИЕ Е2**

|  |
| --- |
| **ОБЩИ УСЛОВИЯ** |

**към**

**ДОГОВОР ЗА ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ ПО**

**ОПЕРАТИВНА ПРОГРАМА**

**„РЕГИОНИ В РАСТЕЖ” 2014 - 2020 г.**

**Юли 2016 г.**

**С Ъ Д Ъ Р Ж А Н И Е**

|  |  |  |
| --- | --- | --- |
| **РАЗДЕЛ** | **НАИМЕНОВАНИЕ** | **КЛАУЗИ** |
| **І.** | **ОБЩИ ЗАДЪЛЖЕНИЯ** | **1 – 20** |
| **ІІ.** | **ЗАДЪЛЖЕНИЕ ЗА ПРЕДОСТАВЯНЕ НА ИНФОРМАЦИЯ И ФИНАНСОВИ И ТЕХНИЧЕСКИ ОТЧЕТИ** | **21 – 26** |
| **ІІІ.** | **ОТГОВОРНОСТ** | **27 – 30** |
| **ІV.** | **КОНФЛИКТ НА ИНТЕРЕСИ** | **31 – 43** |
| **V.** | **ПОВЕРИТЕЛНОСТ** | **44 – 46** |
| **VІ.** | **ПОПУЛЯРИЗИРАНЕ НА СЪФИНАНСИРАНЕТО, МЕРКИ ЗА ИНФОРМАЦИЯ И КОМУНИКАЦИЯ** | **47 – 49** |
| **VІІ.** | **ПРАВО НА СОБСТВЕНОСТ /ПОЛЗВАНЕ НА РЕЗУЛТАТИТЕ И ЗАКУПЕНИТЕ АКТИВИ** | **50 – 52** |
| **VІІІ.** | **ИЗМЕНЕНИЕ НА ДОГОВОРА** | **53 – 59** |
| **ІХ.** | **ПРЕХВЪРЛЯНЕ НА ПРАВА И ЗАДЪЛЖЕНИЯ ПО ДОГОВОРА** | **60** |
| **Х.** | **ПЕРИОД ЗА ИЗПЪЛНЕНИЕ, УДЪЛЖАВАНЕ, СПИРАНЕ, ИЗВЪНРЕДНИ ОБСТОЯТЕЛСТВА И КРАЕН СРОК НА ДОГОВОРА** | **61 – 66** |
| **ХІ.** | **ПРЕКРАТЯВАНЕ НА ДОГОВОРА** | **67 – 74** |
| **ХІІ.** | **ДОПУСТИМИ РАЗХОДИ** | **75 – 76** |
| **ХІІІ.** | **ПЛАЩАНИЯ** | **77 – 87** |
| **ХІV.** | **СЧЕТОВОДНИ ОТЧЕТИ И ТЕХНИЧЕСКИ И ФИНАНСОВИ ПРОВЕРКИ** | **88 – 99** |
| **ХV.** | **ДВОЙНО ФИНАНСИРАНЕ** | **100 – 102** |
| **ХVІ.** | **ОКОНЧАТЕЛЕН РАЗМЕР НА ФИНАНСИРАНЕТО, ПРЕДОСТАВЕНО ОТ УО НА ОПРР** | **103 – 105** |
| **ХVІІ.** | **НЕРЕДНОСТИ** | **106 – 116** |
| **ХVІІІ.** | **ВЪЗСТАНОВЯВАНЕ** | **117 – 121** |
| **ХІХ.** | **ПРИЛОЖИМО ЗАКОНОДАТЕЛСТВО И УРЕЖДАНЕ НА СПОРОВЕ** | **122 – 123** |
| **ХХ.** | **КОМУНИКАЦИЯ** | **124** |

**Раздел І**

**ОБЩИ ЗАДЪЛЖЕНИЯ**

Чл.1. Бенефициентът е длъжен да изпълни Проекта/Бюджетната линия (Финансовия план) на своя собствена отговорност и в съответствие с неговото Описание, съдържащо се в **Приложение А** от Договора, с оглед изпълнение на предвидените в него цели, както и да използва инвестицията по предназначение.

Чл.2. (1) Бенефициентът се задължава да спазва разпоредбите на действащото законодателство, отнасящо се до управлението и изпълнението на Проекта/ Бюджетната линия (Финансовия план), включително законодателството в областта на държавните помощи, възлагането на обществени поръчки, осигуряването на равни възможности и опазването на околната среда.

(2) Когато бенефициентът се явява и администратор на държавна помощ, той е длъжен да осигури спазването на приложимия режим за държавните помощи, както и:

1. Да познава и спазва националното и европейско законодателство в областта на държавните помощи;
2. Да попълва уведомление за намерението си да предостави държавна помощ;
3. В случай, че държавната помощ подлежи на нотификация, да не предоставя държавната помощ, докато не бъде информиран от министъра на финансите за решението на Комисията, че помощта е съвместима;
4. Да съгласува предварително с министъра на финансите планираната държавна помощ, когато тя попада в обхвата на групово освобождаване;
5. Да спазва стриктно определените срокове за предоставяне на допълнителна информация от Комисията и да информира писмено министъра на финансите при отказ да предоставя допълнителна информация;
6. Да приведе планираната помощ в съответствие с предложените от министъра на финансите мерки;
7. В случай на помощ в обхвата на групово освобождаване или такава, подлежаща на уведомяване, да осигури изпълнението на мярката на равнище подпомагане на индивидуален проект без отклонение от начина, по който е съгласувана с министъра на финансите или както е нотифицирана и одобрена от Комисията;
8. Да публикува информация на своята Интернет страница в тридневен срок от предоставянето на държавна помощ, попадаща в обхвата на групово освобождаване;
9. Да информира министъра на финансите за одобрената минимална помощ и попълва официалния Регистър на минималните помощи на сайта на Министерство на финансите (http://minimis.minfin.bg/) в срок и по реда, определени в Закона за държавните помощи и правилника за прилагането му;
10. Да поддържа и публикува на интернет страницата си собствен регистър на държавните и на минималните помощи, като отговаря за достоверността на данните в тях, и при поискване да осигурява достъп на представител на министъра на финансите и други компетентни органи. В срок до 3 дни от сключване на договор за безвъзмездна финансова помощ БЕНЕФИЦИЕНТЪТ следва да регистрира одобрената по проекта минимална/ държавна помощ в собствения си регистър;
11. Да информира писмено всеки получател на минимална/държавна помощ за размера на одобрената помощ в съответствие с приложимия регламент;
12. Да актуализира информацията за отпуснатата минимална/държавна помощ след приключване на СМР по проекта, както в своя регистър на държавните и минималните помощи, така и в официалния регистър на минималните помощи на сайта на Министерство на финансите;
13. Да упражнява контрол за спазване на мерките и условията, при които помощта е приета за съвместима – групово освобождаване или услуги от общ икономически интерес;
14. Да поддържа капацитет и информираност относно правилата по държавните помощи,вкл. обучение на персонала;
15. Да предприеме действия за възстановяването на неправомерно предоставена помощ, в случай че министъра на финансите и/или ЕК постанови решение за това;
16. Да съхранява документацията относно схемите за предоставена държавна помощ за период от 10 години от датата на предоставяне на помощта.

Чл.3. (1) Бенефициентът може да изпълни дейностите по проекта/ бюджетната линия (финансовия план) със собствени ресурси и средства или чрез ползване ресурсите на външни изпълнители.

(2) В случай, че Бенефициентът ползва ресурсите на външни изпълнители за изпълнение на дейностите по проекта/бюджетната линия (финансовия план), той е длъжен да провежда процедури за избор на изпълнители по проекта, съгласно действащото право на Съюза и българското законодателство, включително, но не само: Закона за обществените поръчки и подзаконовите нормативни актове по прилагането му или ПМС № 118 от 20 май 2014 г. за условията и реда за определяне на изпълнител от страна на бенефициенти на безвъзмездна финансова помощ от Европейския фонд за регионално развитие, Европейския социален фонд, Кохезионния фонд, Европейския фонд за морско дело и рибарство, Финансовия механизъм на Европейското икономическо пространство и Норвежкия финансов механизъм.

(3) Разходите за дейностите по проекта/бюджетната линия (финансовия план) се считат за допустими ако отговарят на изискванията,ПМС №119/20.05.2014 г. за приемане на национални правила за допустимост на разходите по Оперативните програми, съфинансирани от Европейския фонд за регионално развитие, Европейския социален фонд, Кохезионния фонд на ЕС и Европейския фонд за морско дело и рибарство, за финансовата рамка: 2014-2020 г. и Насоките за кандидатстване по съответната процедура за предоставяне на безвъзмездна финансова помощ/Указанията за предоставяне на безвъзмездна финансова помощ чрез бюджетна линия (финансов план).

Чл.4. Бенефициентът изпълнява проекта/бюджетната линия (финансовия план) с присъщата грижа, ефективност, прозрачност и добросъвестност, в съответствие с най-добрите практики в съответната област и в съответствие с Договора за предоставяне на БФП и настоящите Общи условия. За тази цел Бенефициентът мобилизира всички финансови, човешки и материални ресурси, необходими за цялостното изпълнение на Проекта/бюджетната линия (финансовия план), съгласно указаното в Описанието на Проекта/бюджетната линия (финансовия план) (**Приложение А** към Договора, а в случай на бюджетната линия (финансов план) – и **Приложение Б** към Договора).

Чл.5. (1) Отношенията между УО на ОПРР и Бенефициента се уреждат съгласно настоящите Общи условия към Договора, и неговите приложения, за всеки проект/бюджетна линия (финансов план).

(2) Бенефициентът изпълнява задълженията си самостоятелно или съвместно с един или повече партньори, ако такива са посочени в описанието на Проекта/ бюджетната линия (финансовия план) (**Приложение А** към Договора) и Договора.

Чл.6. (1) Отношенията между Бенефициента и партньорите се уреждат със споразумение за партньорство в свободен текст. При промяна на декларирани обстоятелства, Бенефициентът е длъжен да уведоми УО на ОПРР.

(2) Бенефициентът е отговорен пред УО на ОПРР за действията на партньорите и външните изпълнители при изпълнение на проекта, чрез поемане за собствена сметка на всички рискове, включително недопустими разходи и финансови корекции, за сметка на безвъзмездната финансова помощ от бюджета на проекта.

Чл.7. Партньорите на Бенефициента участват в изпълнението на проекта/бюджетната линия (финансовия план) и разходите, извършени от тях се признават за допустими и подлежат на доказване на същото основание, както разходите, направени от Бенефициента.

Чл.8. Бенефициентът гарантира изпълнението на условията по Раздели І, ІІ, ІІІ, ІV, V, VІ, VII, , IX ХІV, ХV, XIV, и ХVІІ от всички негови партньори, и изпълнение на условията на Раздел I, II, III, IV, V, VI, XIV и XVII от всички негови изпълнители и носи отговорност пред УО на ОПРР за действията им, чрез поемане за собствена сметка на всички рискове, включително на неверифицираните разходи по проекта или наложените финансови корекции към безвъзмездната финансова помощ от бюджета на проекта.

Чл.9. Бенефициентът е длъжен да приведе в съответствие с Договора всички инструкции, указания, правила и други вътрешни актове, които се прилагат в организацията на Бенефициента, както и при необходимост: да изменя и допълва наличните такива с цел съответствие с приложимите правила на ЕС и националното законодателство.

Чл.10. Бенефициентът е отговорен за верификацията (одобряване) на разходите по проекта/бюджетната линия (финансовия план), при спазване на Част II от Указания на Министерство на финансите ДНФ № 02 от 01.07.2014 г. относно сертифициране на разходите по Оперативни програми, съфинансирани от Европейския фонд за регионално развитие, Европейския социален фонд, Кохезионния фонд, Инициативата за младежка заетост и Фонда за европейско подпомагане на най-нуждаещите се лица на Европейския съюз за финансовата рамка 2014-2020 г., които се предоставят на Бенефициента (**Приложение И** към Договора).

Чл.11. (1) Преди извършване на плащане към изпълнител, Бенефициентът е длъжен да извърши пълна документална проверка, а когато е приложимо, и проверка на място с цел удостоверяване извършването на заявените за плащане дейности съгласно сключения договор между бенефициента с изпълнителя, и/или съгласно други приложими документи.

(2) бенефициентът трябва да извършва процедура по вътрешен мониторинг, осъществявана от екипа по проекта, спрямо изпълнителите по сключените договори за възлагане на обществени поръчки за строителство, съгласно Регламент (ЕС) № 1303/2013 на Европейския парламент и на Съвета от 17 декември 2013 г. Процедурата включва извършване от бенефициента/екипа по проекта на проверка на мястото на изпълнение на съответната дейност, за което следва да бъде подписан двустранен констативен протокол, удостоверяващ съответствието между заложени, актувани и реално изпълнени строително-монтажни работи (СМР). Констативният протокол следва да се базира на извадкова проверка на изпълнените СМР спрямо договора с изпълнител. Проверката се извършва преди съставяне и подписване на всеки протокол за приемане на извършени СМР.

(3) Документите, удостоверяващи резултатите от извършените проверки, се предоставят на УО на ОПРР при поискване

Чл.12. Всяка документална проверка и проверка на място задължително се документират и доказателство за извършената проверка се съхранява от Бенефициента в срок от 3 години, считано от 31 декември след предаване към Европейската комисия на окончателните документи по приключването на ОПРР 2014-2020 г.

Чл.13. БЕНЕФИЦИЕНТЪТ се задължава да извършва периодични проверки на място в рамките на 5-годишния период на устойчивост, съгласно указания на УО на ОПРР.

Чл.14. Бенефициентът предоставя на УО на ОПРР, в рамките на междинните отчети за напредък, информация за направените констатации при извършването на проверките на място, за отправените към изпълнителя препоръки и за тяхното изпълнение.

Чл.15. При проверки на място от страна на УО на ОПРР, Сертифициращия орган, Одитния орган, Европейската сметна палата, органи на Европейската комисия, Дирекция „Защита на финансови интереси на Европейския съюз“, МВР (АФКОС) и други национални одитни и контролни органи Бенефициентът се задължава да осигури присъствието на свой представител, както и да осигури: достъп до помещения, преглед на документи, удостоверяващи направените разходи в рамките на предоставената безвъзмездна финансова помощ, както и всякаква друга информация, свързана с изпълнението на проекта/бюджетната линия (финансовия план) и задълженията му по настоящите Общи условия и сключения Договор.

Чл.16. Проектът/бюджетната линия (финансовият план), изпълняван съгласно сключения Договор за предоставяне на безвъзмездна финансова помощ, подлежи на задължителна проверка на място от УО на ОПРР най-малко един път за периода от 5 (пет) години след извършване на окончателното плащане по Договора с цел проверка на физическото състояние на обектите на интервенция и спазването на изискванията на чл.71 от Регламент (EС) №1303/2013 г. на Европейския парламент.

Чл.17. Бенефициентът се задължава да съхранява, осигурява и предоставя при поискване от УО на ОПРР, Сертифициращия орган, Одитния орган, Европейската сметна палата,органи на Европейската комисия, Дирекция „Защита на финансови интереси на Европейския съюз“, МВР (АФКОС) и други национални одитни и контролни органи всички документи за проектите, за период от три години, считано от 31 декември след предаване към Европейската комисия на окончателните документи по приключването на ОПРР 2014-2020 г. Този срок се прекъсва в случай на съдебни процедури или по надлежно обосновано искане от страна на Европейската комисия.

Чл.18. Бенефициентът декларира своето съгласие компетентният орган по приходите (по месторегистрация на Бенефициента) да предоставя информация за него на УО на ОПРР и/или Сертифициращия орган при поискване съгласно **Приложение И-1** към Договора.

Чл.19. При реализиране на своите правомощия УО на ОПРР и Бенефициентът спазват изискванията за защита на личните данни, съобразно разпоредбите на приложимото европейско и национално законодателство.

Чл.20. (1) УО на ОПРР има право да дава указания на Бенефициента във връзка с изпълнение на проекта/бюджетната линия (финансовия план), които са задължителни за Бенефициента и неспазването им може да доведе до неверифициране на разходи, налагането на финансови корекции по договора за предоставяне на БФП и/или прекратяване на Договора. Указанията могат да бъдат предоставяни на бенефициента в писмен вид или в електронен вид, включително чрез електронната страница на УО на ОПРР.

**Раздел II**

**ЗАДЪЛЖЕНИЯ**

Чл.21. (1) БЕНЕФИЦИЕНТЪТ се задължава да уведоми УО на ОПРР с представяне на уведомление чрез ИСУН 2020, придружено от подкрепящи документи, в следните случай:

1. при промяна на законния представител на БЕНЕФИЦИЕНТА/ПАРТНЬОРА и/или промяна в наименованието на БЕНЕФИЦИЕНТА/ПАРТНЬОРА;

2. при промяна в пощенските адреси, телефонните номера и/или електронните адреси на БЕНЕФИЦИЕНТА/ПАРТНЬОРА;

3. при промяна на банковата сметка или подсметка, посочена в Искането за авансово плащане;

4. при промяна в графика за провеждане на обществени поръчки;

5. при наложително разместване в графика за изпълнение на проекта, което не води до отпадане на част от проектните дейности;

6. при определяне/ промяна на членовете на екипа по проекта, в случай че в Насоките за кандидатстване по процедурата не са заложени изисквания за заеманата позиция;

(2) Следните действия са допустими единствено след като БЕНЕФИЦИЕНТЪТ предварително е уведомил УО на ОПРР с представяне на уведомление чрез ИСУН 2020, придружено от съответните подкрепящи документи, и е получил писмено одобрение от УО на ОПРР за съответното действие:

1. при промяна във вида/количествата на оборудването/обзавеждането в списъка с оборудване/обзавеждане преди провеждане на процедура за избор на изпълнител за доставка (само в случаите, в които списъкът с оборудване/обзавеждане е приложение към договора за БФП);

2. промяна в КСС преди провеждане на процедури за избор на изпълнител – само в резултат на разработване/ актуализация на технически или работен проект

3. при определяне/ промяна на членовете на екипа по проекта, в случай че в Насоките за кандидатстване по процедурата са заложени изисквания за заеманата позиция;

Чл.22. БЕНЕФИЦИЕНТЪТ е длъжен да уведомява УО на ОПРР за всички промени по договори, сключени с изпълнители на обществени поръчки, като допустимостта на промените ще бъде проверявана при проверка на искане за плащане по ред, определен с указания на Ръководителя на УО на ОПРР.

**Раздел ІІI**

**ЗАДЪЛЖЕНИЕ ЗА ПРЕДОСТАВЯНЕ НА ИНФОРМАЦИЯ. ФИНАНСОВИ И ТЕХНИЧЕСКИ ОТЧЕТИ**

Чл.23. Бенефициентът е длъжен да предостави на УО на ОПРР и/или на лицата, упълномощени от него, и на Сертифициращия орган, цялата необходима информация за изпълнението на Проекта/бюджетната линия (финансовия план), в указан от тях срок.

Чл.24. В случай че УО на ОПРР извършва текуща или последваща оценка на проекта/бюджетната линия (финансовия план), Бенефициентът се задължава да предостави на УО на ОПРР и/или на лицата, упълномощени от него, цялата документация или информация, която би спомогнала за успешното провеждане на оценката, както и да му предостави права за достъп, предвидени в чл.98.

Чл.25. При извършване на оценка (вътрешна или външна) на изпълнението на проекта/бюджетната линия (финансовия план) от една от страните по договора, страната, извършила оценката, предоставя копие от Доклада за оценката на другата страна.

Чл.26. (1) Бенефициентът се задължава да изготвя шестмесечни и годишни технически отчети за напредъка, междинни технически отчети и окончателен технически отчет, които се попълват директно в ИСУН 2020, чрез модул „Е-управление на проекти“ достъпно на интернет адрес: htttp://eumis2020.government.bg. Техническите отчети трябва да съдържат пълна информация за всички аспекти на изпълнението за описвания период. Бенефициентът трябва да подава шестмесечните технически отчети в срок до 15 юли на съответната отчетна година и годишни технически отчети до 30 януари в годината следваща отчетния период. Окончателният технически отчет се подава в срок до 2 месеца след приключване на дейностите по проекта, но в рамките на срока за изпълнение на договора.(2) Междинните и окончателният технически отчети се попълват към искане за междинно/окончателно плащане и към тях се прилагат документи, доказващи реалното изпълнение на дейностите, за които се иска възстановяване на средства за съответния отчетен период.

(3) Исканията за междинно и окончателно плащане се придружават от финансов и технически отчет, които се попълват директно в ИСУН 2020 чрез модул „Е-управление на проекти“ достъпно на интернет адрес: htttp://eumis2020.government.bg. Отделните разходооправдателни документи се описват отделно като се отнасят към съответното бюджетно перо. Сканирано копие на разходооправдателния документ, както и съответните платежни нареждания и банкови извлечения, както и останалите документи, имащи отношение към извършения разход се прикачват към съответния разходооправдателен документ в ИСУН 2020.

Чл.27. Бенефициентът се задължава да поддържа отделна система за отчетност по чл.26 и отделни сметки за всяка форма на подкрепа (безвъзмездни средства, награди, възстановима помощ и финансови инструменти, или комбинация от тях) в съответствие с чл.37 § 8 и чл.66 от Регламент 1303/2013 г., ако по проекта/бюджетната линия (финансовия план) е отпуснато такова финансиране.

Чл.28. Ако Бенефициентът не представи на УО на ОПРР окончателен технически отчет до крайния срок, посочен в Договора, и не предостави приемливи и достатъчно аргументирани обяснения за причините, поради които не е в състояние да изпълни това си задължение, то УО на ОПРР може да прекрати или развали Договора, в съответствие с чл.70, както и да изиска връщане на изплатените суми.

**Раздел ІV**

**ОТГОВОРНОСТ**

Чл.29. (1) УО на ОПРР не отговаря за щети или понесени вреди от персонала или имуществото на Бенефициента по време на изпълнението на проекта/бюджетната линия (финансовия план) или като последица от него.

(2) Бенефициентът не може да иска промяна на бюджета на проекта/бюджетната линия (финансовия план) или други видове плащания за компенсиране на такава щета или вреда.

Чл.30. (1) Бенефициентът поема цялата отговорност към трети лица, в това число и отговорност за вреди от всякакъв характер, понесени от тези лица по време на изпълнение на проекта/бюджетната линия (финансовия план) или като последица от него.

(2) УО на ОПРР не носи отговорност, произтичащаот искове или жалби вследствие нарушение на нормативни изисквания от страна на Бенефициента, неговите служители или лица, подчинени на неговите служители, или в резултат на нарушение на правата на трети лица.

Чл.31. (1) В случай че при проверка на проведените от Бенефициента процедури за възлагане на обществени поръчки или при изпълнението на договори за обществени поръчки УО на ОПРР, Сертифициращият орган, националните одитиращи и контролни органи, Европейската комисия, Европейската служба за борба с измамите, Дирекция „Защита на финансовите интереси на Европейския съюз (АФКОС)“ при МВР, Европейската сметна палата или външни одитори установят конфликт на интереси, корупционни практики или нарушения и нередности на националното и/или европейското законодателство, отговорност по този Договор носи единствено и само БенефициентЪТ, включително чрез неверифициране на разходи или налагане на финансови корекции върху бюджета на проекта/бюджетната линия (финансовия план), прекратяване или разваляне на настоящия Договор.

(2) Същото се отнася и в случаи на проверки от изброените органи за физическото изпълнение или състоянието на инвестицията по време на изпълнението на проекта/бюджетната линия (финансовия план) или в срок от 5 години, считан от извършване на окончателното плащане от УО на ОПРР към Бенефициента.

Чл.32. Бенефициентът поема цялата отговорност за извършено изменение на проекта/бюджетната линия (финансовия план), за което няма съгласие от УО на ОПРР, чрез неверифициране на разходи или налагане на финансови корекции върху бюджета на проекта/бюджетната линия (финансовия план), прекратяване или разваляне на настоящия Договор.

**Раздел V**

**КОНФЛИКТ НА ИНТЕРЕСИ И КОДЕКС ЗА ЕТИЧНО ПОВЕДЕНИЕ**

Чл.33. (1) Изпълнявайки дейностите по този Договор, Бенефициентът и неговите служители следва да спазват определени изисквания, свързани с конфликт на интереси и кодекс за етично поведение.

(2) Бенефициентът е длъжен да спазва изискванията на Общите насоки за избягване на конфликт на интереси по смисъла на чл. 57 от Регламент (ЕС, Евратом) № 966/2012 г. и за спазване принципа на безпристрастност и независимост при управление на оперативните програми, съфинансирани от Структурните и Кохезионния фондове на ЕС и на чл.32 от Делегиран регламент № 1268/2012 г. на Комисията и да уведоми незабавно УО на ОПРР за всеки конфликт на интереси, който се появи по време на изпълнението на Договора, или когато е налице неспазване на клаузите за етично поведение.

Чл.34. Бенефициентът трябва да предприеме всички необходими мерки, за да предотврати или прекрати всяка ситуация, която може да компрометира независимото и обективно изпълнение на Договора.

Чл.35. Бенефициентът е длъжен да не допуска конфликт на интереси при провеждането на процедурите за възлагане на обществени поръчки за дейностите, включени в проекта/бюджетната линия (финансовия план).

Чл.36. По смисъла на Договора, конфликт на интереси е налице при възникване на обстоятелствата, посочени в чл.57 от Регламент на Съвета (ЕО, Евратом) № 966/2012 относно финансовите разпоредби, приложими за общия бюджет на Европейската общност и чл.32 от Делегиран регламент № 1268/2012 г. на Комисията.

Чл.37. (1) Бенефициентът е длъжен да не допуска осъществяването на корупционни схеми и практики при възлагането и при изпълнението на обществени поръчки за дейности, включени в проекта/бюджетната линия (финансовия план).

(2) За корупционни практики се приемат също така всякакви действия, при които Бенефициентът или някой от неговите изпълнители, персонал, агенти или служител предложи да даде, или се съгласи да предложи или даде, или даде на което и да било лице подкуп, подарък, пари за благодарност или комисионна като стимул или награда за това, че е направил или се е въздържал да направи действие във връзка с Договора, или за това, че е бил благосклонен или неблагосклонен към дадено лице във връзка с Договора с УО на ОПРР.

Чл.38. (1) УО на ОПРР си запазва правото да се увери, че тези мерки са адекватни и може да изиска предприемането на допълнителни мерки, ако това е необходимо.

(2) Бенефициентът трябва да направи така, че неговите служители, включително и ръководните кадри, не са поставени в ситуация, която може да доведе до конфликт на интереси. Бенефициентът се задължава да смени, незабавно и без компенсация от УО на ОПРР, всеки свой служител, който участва в изпълнението на Договора и е в такава ситуация.

Чл.39. Бенефициентът трябва да се въздържа от всякакви контакти, които биха компрометирали неговата независимост, или независимостта на персонала му. Ако Бенефициентът не поддържа такава независимост, УО на ОПРР може да неверифицира разходи или да наложи финансови корекции и/или да прекрати Договора.

Чл.40. (1) Бенефициентът трябва да действа във всеки един момент лоялно и безпристрастно в съответствие с правилата и/или кодекса за етично поведение, както и да спазва подобаваща дискретност. Той трябва, в частност, да се въздържа от всякакви публични изявления във връзка с проекта/бюджетната линия (финансовия план) или услугите, направени без предварителното писмено съгласие на УО на ОПРР, както и от ангажиране с дейност, които влизат в разрез със задълженията му към УО на ОПРР по Договора.

(2) Бенефициентът не трябва да ангажира УО на ОПРР по какъвто и да е начин без предварителното му писмено съгласие и трябва, когато това се налага, да изясни това свое задължение пред трети лица.

Чл.41. Бенефициентът няма право да извлича пряка или непряка изгода от каквито и да било възнаграждения за права, парични възнаграждения, или комисионни във връзка с патентован или защитен артикул, или процес, използван при или за целите на Договора или проекта/бюджетната линия (финансовия план), без предварителното писмено съгласие на УО на ОПРР.

Чл.42. Бенефициентът и неговите служители трябва да запазят професионална тайна по време на изпълнение на Договора, както и след приключването му. В тази връзка, освен с предварителното писмено съгласие на УО на ОПРР, нито Бенефициентът, нито назначеният или ангажиран от него персонал, трябва да предават на което и да било физическо или юридическо лице конфиденциална информация, която им е била разкрита или която са открили, както и да правят обществено достояние информация относно препоръките, направени по време на или като резултат от изпълнението на Договора. Освен това, те не трябва да ползват в ущърб на УО на ОПРР информацията, която им е била предоставена, и която е резултат от проучванията, тестовете и изследванията, проведени по време на и за целите на изпълнение на Договора.

Чл.43. (1) Изпълнението на Договора не трябва да води до необичайни комерсиални разходи.

(2) Необичайни комерсиални разходи са комисионни, които не са упоменати в Договора или не произлизат от правомерно сключен договор във връзка с изпълнението на настоящия, комисионни, които не са платени в замяна на действително извършена услуга, комисионни, изплатени на получател с неясна самоличност, или комисионни, изплатени на Бенефициента.

(3) Ако се появят комерсиални разходи по ал.2, УО на ОПРР има право да инициира процедура за установяване на нередност или измама с последица разваляне на Договора и/или прилагане на финансова корекция в размер до целия размер на отпуснатата финансова подкрепа.

Чл.44. (1) При поискване, Бенефициентът трябва да предостави на УО на ОПРР удостоверяващи доказателства във връзка с условията, при които се изпълнява Договора, при спазване на разпоредбите на действащото българско законодателство.

(2) УО на ОПРР може да проведе всички документални проверки, които счита за необходими, за да намери доказателства в случай, че има подозрение за необичайни комерсиални разходи.

Чл.45. Изискванията за Конфликт на интереси и кодекс за етично поведение се прилагат по начин, който не нарушава императивните разпоредби на действащото българско и европейско законодателство.

**Раздел VI**

**ПОВЕРИТЕЛНОСТ**

Чл.46. (1) При спазване на разпоредбите на Раздел ХІV, УО на ОПРР, лицата, упълномощени от него, и Бенефициентът се задължават да запазят поверителността на всички предоставени документи, информация или други материали, за срок не по-малко от 3 (три) години, считано от 31 декември след предаване към Европейската комисия на окончателните документи по приключването на ОПРР.

(2) Европейската комисия има право на достъп до всички документи, предоставени на лицата, посочени по-горе, като спазва същите изисквания за поверителност.

Чл.47. Бенефициентът упълномощава УО на ОПРР, националните одитиращи органи, Европейската комисия, Европейската служба за борба с измамите, Европейската сметна палата и външните одитори да публикуват неговото наименование и адрес, наименованието на проекта/бюджетната линия (финансовия план) и размера на предоставената безвъзмездна финансова помощ.

Чл.48. При реализиране на своите правомощия УО на ОПРР, упълномощените от него лица и Бенефициентът са длъжни да спазват изискванията за защита на личните данни съобразно разпоредбите на приложимото европейско и национално законодателство.

**Раздел VІI**

**ПОПУЛЯРИЗИРАНЕ НА СЪФИНАНСИРАНЕТО, МЕРКИ ЗА ИНФОРМАЦИЯ И КОМУНИКАЦИЯ**

Чл.49. (1) Бенефициентът се задължава да предприеме всички необходими стъпки за популяризиране на факта, че проектът/бюджетната линия (финансовия план) се съфинансира от Европейския фонд за регионално развитие. Предприетите за тази цел мерки трябва да са съобразени със съответните правила за информиране, комуникация и реклама, предвидени в чл.115 § 4 от Регламент 1303/2013 г. и в чл.3, чл.4, чл.5, Приложение ІІ от Регламент за изпълнение (ЕС) № 821/2014 на Комисията и съгласно Приложение Ж от настоящия договор.

(2) Бенефициентът спазва задължителните изисквания за мерките за информация и комуникация на ЕС, начините и методите за тяхното изпълнение на ниво конкретен проект, както и ефективно предоставяне на информация по проектите, съфинансирани от Европейските фондове съгласно Единния наръчник на бенефициента за прилагане на правилата за информация и комуникация 2014-2020 г. Единните мерки и правила се основават на Регламент (ЕС) № 1303 на Европейския парламент и на Съвета от 17 декември 2013 г. Чл.50. (1) Бенефициентът задължително посочва финансовия принос на Европейския фонд за регионално развитие, предоставен чрез Оперативна програма „Региони в растеж” 2014-2020 г. в информацията, предоставяна на целевата група по Проекта/бюджетната линия (финансовия план), в своите междинни и годишни технически отчети, във всякакъв вид документи, свързани с изпълнението на проекта/бюджетната линия (финансовия план) и при всички контакти с медиите. Той трябва да използва логото на ЕС и логото на Оперативна програма „Региони в растеж” 2014-2020 г.

(2) Всяка публикация, направена от Бенефициента, в каквато и да било форма и в каквото и да е средство за масова информация, в това число и в Интернет, трябва да съдържа следното заявление:

*“Този документ е създаден в рамките на проект*/бюджетна линия (финансов план) *„.......................”, който се осъществява с финансовата подкрепа на Оперативна програма „Региони в растеж” 2014-2020 г., съфинансирана от Европейския съюз чрез Европейския фонд за регионално развитие. Цялата отговорност за съдържанието на публикацията се носи от <наименование на Бенефициента> и при никакви обстоятелства не може да се счита, че този документ отразява официалното становище на Европейския съюз и Управляващия орган на ОПРР 2014-2020 г.”*

Чл.51. Всяка информация, представена от Бенефициента на конференция или семинар, на публична или медийна изява, трябва да конкретизира, че Проектът/бюджетната линия (финансовият план) е получил съфинансиране от Европейския фонд за регионално развитие чрез Оперативна програма „Региони в растеж” 2014-2020 г.

**Раздел VІІI**

**ПРАВО НА СОБСТВЕНОСТ/ПОЛЗВАНЕ НА РЕЗУЛТАТИТЕ И ПРИДОБИТИТЕ АКТИВИ**

Чл.52. Правото на собственост, включително правата на интелектуална собственост, върху резултатите от проекта/бюджетната линия (финансовия план), докладите и други документи, свързани с него, както и върху придобитите активи, ако има такива, възниква за Бенефициента.

Чл.53. Независимо от разпоредбите на чл.52 по-горе и при спазване на Раздел V, Бенефициентът предоставя на УО на ОПРР, Сертифициращия орган, националните одитиращи органи, Европейската комисия, Европейската служба за борба с измамите, Европейската сметна палата и външни одитори правото да използват свободно и съобразно обхвата на проверката всички документи, свързани с проекта/бюджетната линия (финансовия план), независимо от формата им, като всеки от тук изброените органи има право да се позове на чл.98 от настоящите Общи условия.

Чл.54. (1) В период от 5 (пет) години след извършване на окончателното плащане по Договора за предоставяне на БФП или в периода от време, определен в правилата за държавна помощ (ако е приложимо), Бенефициентът е длъжен да изпълнява едновременно следните задължения:

1. да не прекратява или премества дейността си извън програмния район на ОПРР, освен с изричното одобрение на УО на ОПРР;
2. да не променя собствеността или владението на обектите на инвестиция по проекта/бюджетната линия (финансовия план), с което се дава на дадено търговско дружество или публично правна организация неправомерно преимущество;
3. да не извършва значителна промяна, която засяга естеството, предназначението, целите или условията за изпълнение и която би довела до подкопаване на нейните първоначални цели;
4. да поддържа в добро експлоатационно състояние обектите на интервенция и доставеното оборудване;
5. да използва резултатите от изпълнените дейности по предназначение.

(2) В случай на неспазване от страна на бенефициента на задълженията по чл.54, ал.1, УО има право да налага финансови корекции.

(3) При поискване от страна на УО на ОПРР, Бенефициентът декларира, че не са налице обстоятелствата по ал.1.

(4) УО на ОПРР, Сертифициращият орган, Одитният орган и Европейската комисия имат право в период от 5 (пет) години след извършване на окончателното плащане по Договора да проверяват изпълнението на задълженията на Бенефициента по ал.1 като се счита, че се позовават на чл.97 от настоящите Общи условия.

(5) УО на ОПРР има право да прогласи за нередности нарушения на задълженията на бенефициента по ал.1, за които налага финансови корекции. В случай, че сумите на наложените финансови корекции са вече платени на бенефициента, те се считат за неправомерно платени суми съгласно чл.71 от Регламент №1303/2013 г.

(6) Бенефициентът е длъжен да възстанови сумите на неправомерно платените разходи по ал.4 по реда на Раздел ХVІІІ.

(7) Алинеи 1, 3, 4, 5 и 6 не се прилагат по отношение на принос за или от финансови инструменти или при обявяване на несъстоятелност на бенефициента, която не е с измамна цел.

(8) Срокът по ал.1 спира да тече при иницииране на съдебни или административни процедури, свързани с проекта/бюджетната линия (финансовия план), до влизане в сила на съответния акт. Срокът по ал.1 се удължава с времето, през което е продължила съдебната или административната процедура до деня на влизане в сила на акта.

**Раздел IX**

**ИЗМЕНЕНИЕ НА ДОГОВОРА**

Чл.55. Всякакви промени в текста на Договора, включително на приложенията към него, се подават чрез ИСУН 2020 посредством сключване на допълнително споразумение (анекс).

Чл.56. (1) Изменението на Договора не може да има за резултат нарушаване на принципа на равнопоставеност с други бенефициенти на ОПРР 2014-2020 г. и не може да засяга основната цел на проекта/бюджетната линия (финансовия план).

(2) При иницииране на изменение от страна на Бенефициента по чл.55, последният трябва да представи чрез ИСУН 2020 писмено искане за изменение на вниманието на УО на ОПРР не по-късно от един месец преди предвидената дата на влизане в сила на допълнителното споразумение, освен ако са налице извънредни обстоятелства, надлежно обосновани от Бенефициента и приети от УО на ОПРР.

Чл.57. Писмено съгласие на УО на ОПРР чрез подписване на допълнително споразумение (анекс) задължително следва да е налице в следните случаи:

1. при промяна на ръководителя на проекта, одобрен на етап оценка на проектното предложение, в случай че в Насоките за кандидатстване по процедурата са заложени изисквания за заеманата позиция;

2. при промяна на срока за изпълнение на Договора;

3. при увеличаване или намаляване на размера на безвъзмездната финансова помощ по Договора;

4. преразпределение на средства между бюджетни пера, включени в одобрения от УО бюджет на проекта, което не води до увеличаване на общия размер на БФП по проекта, както и не води до намаляване на размера на вече отчетени/ платени/ верифицирани средства с натрупване и за изтеклите години по отделните бюджетни пера;

5. отпадане и/или промяна на дейност/и, включително като следствие от това и промяна на целевите стойности на одобрените индикатори;

6. промяна в резултат на одобряване от страна на Европейската комисия на „голям проект” по смисъла на чл. 100 от Регламент на Съвета 1303/2013, след сключване на договор за БФП;

7. pоправка на очевидна фактическа грешка или при условията на чл. 62 от АПК.

Чл.58. Промени в бюджета на Договора, водещи до превишаване на средствата по бюджетни пера, за които има ограничения в Насоките за кандидатстване по съответната процедура/Указанията за предоставяне на безвъзмездна финансова помощ чрез бюджетна линия, се поемат като собствен принос на бенефициента.

Чл.59. (1) Промените в Договора не могат да имат за цел или резултат внасяне на изменения в Договора, които биха поставили под въпрос решението за отпускане на безвъзмездна финансова помощ или биха били в противоречие с равнопоставеното третиране на кандидатите.

(2) УО на ОПРР си запазва правото да не одобри всяко едно искане на БЕНЕФИЦИЕНТА за изменение на Договора, в случай че същото може да постави под риск или да забави съществено усвояването на средства по Оперативна програма „Региони в растеж“ 2014-2020 г.

(3) Всички искания за изменение на Договора следва да бъдат придружавани от съответните документи, които обосновават причината за възникналата необходимост от промяна.

(4) Всички искания за изменение се подават от представляващия бенефициента или от упълномощено от него лице в ИСУН 2020.

(5) Управляващият орган си запазва правото да не одобрява промени, които съществено променят характера на договора/ проекта.

Чл.60. Следните изменения в Договора са недопустими:

- изменения, които са резултат от недоброто изпълнение на Договора;

- изменения, които съществено променят характера на Договора/проекта;

- смяна на ръководителя на проекта с друг, който не отговаря на изискванията на Управляващия орган, посочени в Насоките за кандидатстване;

- писмено уведомление за извършването на изменението липсва или е изпратено със закъснение;

- когато аргументация за извършване на изменението липсва или е неубедителна;

- когато необходимостта от извършване на промяната е недостатъчна или неубедителна;

- когато в резултат на промяната е застрашено постигането на планираните резултати или успешното изпълнение на проекта;

- изменения, които поставят под съмнение решението за отпускане на безвъзмездната помощ;

- изменения, водещи до превишаване на средствата по бюджетни пера, за които има нормативно определени процентни съотношения.

**Раздел Х**

**ПРЕХВЪРЛЯНЕ НА ПРАВА И ЗАДЪЛЖЕНИЯ ПО ДОГОВОРА**

Чл.61. Правата и задълженията по Договора не могат да бъдат прехвърляни или възлагани на трета страна по какъвто и да било начин, без предварителното писмено съгласие на УО на ОПРР.

**Раздел ХI**

**ПЕРИОД ЗА ИЗПЪЛНЕНИЕ, УДЪЛЖАВАНЕ, СПИРАНЕ, ИЗВЪНРЕДНИ ОБСТОЯТЕЛСТВА И КРАЕН СРОК НА ДОГОВОРА**

Чл.62. Бенефициентът е длъжен да информира незабавно УО на ОПРР за възникването на всякакви обстоятелства, които биха могли да попречат или да забавят изпълнението на Договора с оглед предотвратяването им чрез целесъобразното му изменение.

Чл.63. Периодът на изпълнение на Договора е посочен в графика на проекта – неразделна част от проектното предложение /**Приложение А** към Договора/ и в Договора, а в случай на бюджетна линия (финансов план) – във формуляра за кандидатстване (**Приложение А** към Договора), финансовия план (Приложение Б към Договора) и в Договора.

(2) Бенефициентът може да поиска удължаване на периода за изпълнението на Договора, но не по-късно от 1 (един) месец преди неговото изтичане и при условие, че срокът не излиза извън периода на допустимост на разходите – от 01.01.2014 г. до 31.12.2023 г. Искането за удължаване трябва да бъде мотивирано и придружено от всички доказателства за наличието на обстоятелствата, описани в чл.56, необходими за вземане на решение за изменение на Договора.

Чл.64. (1) Изпълнението на договора може да бъде временно спряно само изцялопо инициатива на бенефициента или УО на ОПРР, ако възникнат извънредни обстоятелства извън волята на страните по Договора, които възпрепятстват изпълнението или го правят трудно или рисковано.

(2) „Извънредно обстоятелство“ е всяка непредвидена извънредна ситуация или събитие извън контрола и волята на страните, която пречи на която и да било от тях да изпълнява някое от своите договорни задължения, възникването му не може да се отдаде на умисъл или непредпазливост от тяхна страна (или от страна на техни изпълнители, представители или служители), не е възможно да бъде предвидена при спазване на принципа на добросъвестността и се окаже непреодолима. Дефекти в оборудването или материалите, или закъснения в предоставянето им на разположение, трудови спорове или стачки не могат да бъдат използвани за позоваване на извънредна ситуация. Никоя страна не носи отговорност за нарушение на нейните договорни задължения, ако е била възпрепятствана да ги изпълнява заради наличие на извънредна ситуация извън волята на страните.

(3) Страната, изправена пред извънредна ситуация, информира другата страна незабавно, като посочва естеството, вероятната продължителност и предвидимите последици от проблема, и предприема всички мерки за свеждане до минимум на евентуални вреди.

(4) Страната, на която станат известни извънредните обстоятелства по ал.2, следва да поиска от другата страна съгласие за временно спиране на изпълнението като представя цялата необходима информация в срок до 10 (десет) календарни дни от датата на узнаване за извънредните обстоятелства.

(5) При наличие на извънредни обстоятелства по ал.2 всяка от страните може да се позове на тях и да поиска прекратяване на Договора в съответствие с чл.69.

(6) Ако Договорът не бъде прекратен, Бенефициентът е длъжен да направи необходимото, за да сведе до минимум срока на спиране на изпълнението и да го възобнови веднага щом обстоятелствата позволят това, като незабавно уведоми УО на ОПРР за тези свои действия.

Чл.65. (1) В случай, че изпълнението на договора е било спряно, срокът за изпълнение се удължава с период, равен на периода на временното спиране.

(2) Изпълнението на проекта се възобновява от датата на отпадане на обстоятелствата за временно спиране, посочени в писмото за временно спиране.

(3) Разходите за дейности, извършени през период на временно спиране не са допустими за верификация като безвъзмездна финансова помощ и остават за сметка на БЕНЕФИЦИЕНТА.

Чл.66. (1) В случаите по чл.86 и чл.136 от Регламент (EС) №1303/2013 г. на Европейския парламент, задълженията на УО на ОПРР към Бенефициента за всички неизвършени плащания по Договора се погасяват, като Договорът се прекратява на основание чл.72 от настоящите Общи условия.

(2) Бенефициентът носи риска от ненавременното представяне на искания за възстановяване на разходите.

Чл.67. (1) Срокът на договора започва да тече от датата на подписването му и изтича със срока на изпълнение на договора.

(2) В срока по ал.1 и в рамките на 5 години, считано от одобрението на окончателното плащане към Бенефициента, УО на ОПРР, Сертифициращият орган, Одитният орган, Европейската сметна палата, органи на Европейската комисия, Дирекция „Защита на финансови интереси на Европейския съюз“, МВР (АФКОС) и други национални одитни и контролни органи и външни одитори могат да извършват всякакви проверки и в случай на установени нарушения или нередности при изпълнението или по време на устойчивостта на проекта, или при възлагане или изпълнение на обществени поръчки по проекта/бюджетната линия (финансовия план), се прилагат клаузите на Раздел ІІІ, XVII и XVIII.

**Раздел ХІI**

**ПРЕКРАТЯВАНЕ НА ДОГОВОРА**

Чл.68. (1) Всяка от Страните може да поиска прекратяването на Договора по взаимно съгласие. При постигане на взаимно съгласие между Страните Договорът се прекратява посредством сключването на допълнително споразумение за неговото прекратяване.

(2) При прекратяване на Договора по взаимно съгласие отделните етапи и отговорностите на Страните са следните:

т.1. В случай, че искането за прекратяване на Договора по взаимно съгласие се прави от БЕНЕФИЦИЕНТА:

а. БЕНЕФИЦИЕНТЪТ следва да изпрати писмото относно прекратяване на Договора до Ръководителя на УО, което включва:

- предизвестие за прекратяване;

- основание за прекратяване (съгласно настоящите Общи условия);

- описание на причините, довели до необходимостта за прекратяване;

- подкрепящи документи (ако е приложимо), придружени с опис на съдържанието.

б. След погасяване на финансовите задължения на Страните по Договора, УО на ОПРР изготвя допълнително споразумение за прекратяване на договора в 2 (два) оригинални екземпляра.

в. При липса на верифицирани и изплатени суми по Договора се пристъпва директно към изготвяне на допълнително споразумение в 2 (два) оригинални екземпляра.

г. УО на ОПРР представя допълнителното споразумение за прекратяване на Договора на БЕНЕФИЦИЕНТА за подпис и печат.

т.2. В случай че искането за прекратяване на Договора по взаимно съгласие се прави от УО на ОПРР.

а. Ако звено от структурата на УО установи необходимост от прекратяване на Договора при наличие на обстоятелства съгласно настоящите Общи условия, то същото изготвя доклад до Ръководителя на УО за необходимостта от прекратяване, който включва най-малко следната информация:

- основанието за прекратяване (съгласно настоящите Общи условия);

- описание на причините, довели до необходимостта от прекратяване;

- информация за степента на постигане на целите и резултатите по проекта;

- информация за постъпилите отчети и искания за плащане;

- информация за верифицираните и изплатени суми съгласно данните в ИСУН 2020;

- подкрепящи документи (ако е приложимо), придружени от опис на съдържанието.

б. Въз основа на одобрения доклад, звеното-инициатор изготвя предизвестие до БЕНЕФИЦИЕНТА за прекратяване на договора, придружено от покана за доброволно възстановяване на задълженията от страна на БЕНЕФИЦИЕНТА (ако е приложимо).

в. След погасяване на финансовите задължения на Страните по Договора, УО на ОПРР изготвя допълнително споразумение за прекратяване на Договора в 2 (два) оригинални екземпляра.

г. При липса на верифицирани и изплатени суми по Договора се пристъпва директно към изготвяне на допълнително споразумение в 2 (два) оригинални екземпляра.

д. УО на ОПРР представя допълнителното споразумение за прекратяване на Договора на БЕНЕФИЦИЕНТА за подпис и печат.

(3) Ако някоя от Страните счита, че са налице обстоятелства, възпрепятстващи ефективното изпълнение на Договора, то тя следва да се обърне за съдействие към другата страна. Ако страните не постигнат споразумение за разрешаване на проблема, всяка от тях има право да прекрати Договора с двумесечно предизвестие, в писмена форма.

(4) В случай че БЕНЕФИЦИЕНТЪТ не изплати доброволно задължението си по Договора в срока съгласно ДНФ № 2/01.07.2014 г. относно Сертифициране на разходите по оперативни програми, съфинансирани от Европейския фонд за регионално развитие, Европейския социален фонд, Кохезионния фонд, Инициативата за младежка заетост и Фонда за европейско подпомагане на най-нуждаещите се лица на Европейския съюз за финансовата рамка 2014 – 2020 г. за отписване и възстановяване на недължимо платени и надплатени суми, както и на неправомерно получени или неправомерно усвоени средства по проекти, съфинансирани от структурните и кохезионните фондове на ЕС, то УО пристъпва към разваляне на договора и принудително събиране на задълженията и начислените лихви по реда, предвиден в българското законодателство.

Чл.69. УО на ОПРР може да прекрати Договора без предизвестие и без да изплаща каквито и да било обезщетения, когато:

т.1. Бенефициентът не изпълни, без основание, задължително указание, отправено от УО на ОПРР или някое от задълженията си по проекта/бюджетната линия (финансовия план), Договора и/или приложенията към тях и не представи задоволително обяснение в срок от 5 (пет) работни дни след получаването на писмено уведомление, което да удовлетвори УО на ОПРР;

т.2. Бенефициентът изпадне в несъстоятелност или се намира в производство по ликвидация;

т.3. управляващ или представляващ Бенефициента е осъден с влязла в сила присъда за престъпление, или е извършил административно нарушение, свързано с професионалната му дейност, или по надлежен ред е установено осъществяването на неправомерни действия, засягащи финансовите интереси на национален бюджет или бюджет на Европейските Общности, или за виновно тежко нарушение на професионалните се задължения, доказано по надлежен ред;

т.4. Бенефициентът извърши промяна в правно-организационната си форма, без да уведоми УО на ОПРР;

т.5. Бенефициентът, негов упълномощен представител, ръководител или оторизиран служител декларира неверни или непълни данни във връзка с изпълнението на проекта;

т.6. Бенефициентът или икономически оператор, свързан с проекта, е извършил нередност при сключването и/или изпълнението на проекта/бюджетната линия (финансовия план) или Договора, или при провеждането на процедура за възлагане на обществена поръчка или изпълнение на договор за обществена поръчка.

Чл.70. (1) При неизпълнение на някое от задълженията от страна на Бенефициента, при неизпълнение на препоръка, отправена от УО на ОПРР или в случай на установена нередност, УО на ОПРР може да развали Договора и да поиска доброволно възстановяване от БЕНЕФИЦИЕНТА на всички вече изплатени суми от безвъзмездната финансова помощ.

(2) След изтичане на срока за доброволно възстановяване УО на ОПРР има право да начислява лихви за забава върху средствата по ал.1 за периода от изпадането в забава до датата на възстановяване.

Чл.71. УО на ОПРР може да прекрати или развали Договора, различни от случаите по чл.67, ал.1, ако бенефициентът не е изпълнил дейност от проекта/бюджетната линия (финансовия план) или не е представил искане за окончателно плащане на разходи в предвидения в специалните условия на договора срок.

Чл.72. В случаи на прекратяване на Договора, с изключение на случаите по чл.70, Бенефициентът има право да получи само такава част от безвъзмездната финансова помощ, която е верифицирана по надлежния ред и отговаря на изпълнената част от проекта/бюджетната линия (финансовия план), като се изключват разходите, свързани с текущи ангажименти, които следва да бъдат изпълнени след прекратяването на Договора.

Чл.73. В случаи на неправомерно позоваване на чл.68 за прекратяване от страна на Бенефициента и в случаите, предвидени в чл.69, УО на ОПРР може да изиска възстановяване на вече изплатените суми от безвъзмездната финансова помощ заедно с дължимите лихви за периода от датата на извършено плащане до датата на възстановяване, в съответствие с разпоредбите на националното и европейското законодателство.

Чл.74. УО на ОПРР има право да вземе предпазни мерки, които се изразяват във временно спиране на плащанията по Договора без предизвестие.

Чл.75. В случай, че УО на ОПРР установи забавяне в изпълнението на проекта/бюджетната линия (финансовия план) или неизпълнение на дейностите по заложения към Договора график, което реално застрашава цялостната реализация на проекта/бюджетната линия (финансовия план), има право едностранно да прекрати Договора след изискване на становище от бенефициента.

**Раздел ХІІI**

**ДОПУСТИМОСТ НА РАЗХОДИте**

Чл.76. Без да противоречи на разпоредбите на Регламент (EС) №1303/2013 г. на Европейския парламент и Регламент (ЕС) № 1301/2013 г. на Европейския парламент и на Съвета, както и на ПМС № 119/20.05.2014 г., за да бъдат признати за допустими по проекта/бюджетната линия (финансовия план), разходите трябва да отговарят на изискванията, предвидени в Насоките за кандидатстване по съответната процедура за предоставяне на безвъзмездна финансова помощ/Указанията за предоставяне на безвъзмездна финансова помощ, да са разплатени за действително извършени и необходими дейности по проекта, и да са извършени в съответствие с европейското и националното законодателство.

Чл.77. (1) Бенефициентът отговоря за администрирането на процеса по определяне на данък върху добавената стойност като допустим разход.

(2) Бенефициентът е длъжен да следва Указанията на Министъра на финансите за определянето на ДДС като възстановим и като невъзстановим (допустим разход), за оформянето на съответното Искане за плащане по проекта, за документалната отчетност, както и всички други свои задължения по Указание № НФ-5/28.07.2014 за третиране на ДДС като допустим разход при изпълнение на проекти по оперативните програми, съфинансирани от Европейския фонд за регионално развитие, Европейския социален фонд, Кохезионния фонд на ЕС и от Европейския фонд за морско дело и рибарство, за финансова рамка 2014-2020 г., които се предоставят на Бенефициента.

(3) За да бъде определен като допустим разходът за невъзстановим ДДС разходооправдателният документ, на база на който е начислен, трябва да бъде коректно отразен в Дневник по ДДС.

(4) УО на ОПРР, както и Сертифициращият орган, имат право да изискват информация за Бенефициента във връзка с допустимостта на ДДС от компетентния орган по приходите по месторегистрация на бенефициента.

**Раздел ХІV**

**ПЛАЩАНИЯ**

Чл.78. УО на ОПРР, при поискване от страна на Бенефициента, извършва разплащания в съответствие с бюджета на проекта/финансовия план на бюджетната линия и при проверка за допустимостта на поисканите от Бенефициента разходи.

Чл.79. УО на ОПРР има право да не одобрява (верифицира) дейности и/или разходи по проекта/бюджетната линия (финансовия план) и да не ги разплаща в случай, че се установи несъответствие на тези дейности и/или разходи с бюджета на проекта/финансовия план на бюджетната линия, с правилата в Насоките за кандидатстване по съответната процедура за предоставяне на БФП/Указанията за предоставяне на безвъзмездна финансова помощ, с клаузите на Договора и/или Общите условия към Договора за предоставяне на БФП или някое от неговите приложения, , както и с българското и/или европейското законодателство .

Чл.80. Плащанията по проекта/бюджетната линия (финансовия план) се считат за извършени от УО на ОПРР от деня на извършването на нареждане за плащане от банковата сметка на Управляващия орган на ОПРР 2014-2020 г. по банковата сметка на Бенефициента.

Чл.81. Плащанията от УО на ОПРР към Бенефициента ще се извършват съгласно Договора.

Чл.82. (1) УО на ОПРР извършва проверка (верификация) на декларираните разходи в Искането за междинно и окончателно плащане, което включва документална проверка на разходи, на изпълнени дейности от проекта/бюджетната линия (финансовия план) и на процедури за възлагане на обществени поръчки, и по преценка проверка на място на изпълнението на дейността, като се проверява едновременно:

т.1. Съответствието на разхода с планираното в проекта/бюджетната линия (финансовия план);

т.2. Действителността на извършения разход – дали действително разходът е разплатен от Бенефициента (партньора) на изпълнителя или служителя на Бенефициента (партньора) в периода на изпълнение на договора, освен в случаите на опростени възможности за финансиране, съгласно чл.67, параграф 1, първа алинея, букви б) , в) и г) на Регламент №1303/2013;

т.3. Дали декларираната от бенефициента в искането за плащане дейност, за която той е платил разхода, е изпълнена качествено и в срок;

т.4. Дали възлагането на дейността, за която е платен разходът, е извършено в съответствие с българското и европейското законодателство.

т.5. Дали са представени доказателства за реалното изпълнение на всяка дейност, за която е платен разходът.

(2) УО на ОПРР извършва проверка (верификация) по ал.1 и на разходи, които се разплащат на бенефициента на принципа на опростеното финансиране по чл.67 § 1 от Регламент №1303/2013 г.

т.1 УО извършва проверка на документи, които са основание за признаване на разхода при прилагане чл.67 § 1, буква б-г от Регламент №1303/2013 г.

(3) УО на ОПРР верифицира (одобрява) и разплаща проверените разходи, само ако същите отговарят на условията за допустимост, описани в ал.1 и Раздел ХІІ.

4) До приключване на проверката по верификация, УО на ОПРР не разплаща, а Бенефициентът няма право да претендира разплащане, като УО на ОПРР се позовава на чл.74 и чл.78, с цел да се предотврати разплащане на недопустим разход. УО на ОПРР има право да не разглежда искането за плащане и да предприеме допълнителни проверки, включително проверки на място по чл.98 при необходимост, за да се увери, че посочените разходи са целесъобразни и допустими.

Чл.83. Всички отчети и документи, представляващи основания за плащане, се считат за одобрени, след като УО на ОПРР изпрати положителен писмен отговор до Бенефициента, придружен с необходимите документи.

Чл.84. В случай, че се установи, че разходът не съответства на условията за допустимост по чл.82, ал.1 и ал.2 и Раздел ХІІ, УО на ОПРР не го одобрява (не верифицира), като уведомява за това Бенефициента и при необходимост назначава допълнителни проверки.

Чл.85. (1) Страните се съгласяват да се прилага Методологията за определяне на финансови корекции, приета с ПМС № 134/2010 г. или Методическите указания за определяне на финансови корекции, приети със Заповед на министъра на регионалното развитие и благоустройството. В такива случаи УО на ОПРР може да изиска разяснения, поправки или допълнителна информация, които трябва да бъдат предоставени в срок с точна дата, посочен в уведомлението до Бенефициента.

(2) Бенефициентът има право да подаде възражение в рамките на определения в уведомлението срок, придружено с доказателства, срещу констатацията на УО на ОПРР за непризнаване на разходите,

Чл.86. УО на ОПРР си запазва правото да извърши финансова корекция върху бюджета на проекта/бюджетната линия (финансовия план) в съответствие с Методологията за определяне на финансови корекции, приета с ПМС № 134/2010 г. или Методическите указания за определяне на финансови корекции, приети със Заповед на министъра на регионалното развитие и благоустройството (**Приложение М** към Договора), или в съответствие с **Приложенията И** към Договора, ако резултатите от проекта/бюджетната линия (финансовия план) не са постигнати, качеството на постигнатите резултати е незадоволително, налице е техническа грешка или по препоръка на одитиращи, сертифициращ органи или Европейска комисия, както и при неспазване на националното и европейско законодателство.

Чл.87. (1) Бенефициентът е длъжен да осигури доклад за фактически констатации от квалифициран одитор, физическо или юридическо лице, или от звеното за вътрешен одит към бенефициента за проект/бюджетна линия (финансов план) с размер на предоставената безвъзмездна финансова помощ над 200 000 лв.(ако е приложимо).

(2) Докладът за фактически констатации по проекта/бюджетна линия (финансовия план), изготвен от квалифициран одитор, физическо или юридическо лице, или от звеното за вътрешен одит към бенефициента, се прилага към окончателното искане за плащане по проекта/бюджетна линия (финансовия план) .

(3) За всяко искане за плащане по проекта, когато е приложимо, одиторът проверява дали декларираните от Бенефициента разходи са действително направени, точни и допустими в съответствие с Договора, и изготвя **доклад** за фактически констатации.

(4) Бенефициентът предоставя на одитора пълен достъп до проекта/бюджетна линия (финансовия план), както е предвидено това в чл.15, чл.17 и при условията на чл.98.

(5) Докладът за фактически констатации, придружаващ искането за окончателно плащане, обхваща всички разходи, които не са обхванати от предходни доклади за заверка на разходи.

Чл.88. УО на ОПРР извършва плащанията в български лева, съгласно разпоредбите на Договора.

**Раздел ХV**

**СЧЕТОВОДНИ ОТЧЕТИ. ТЕХНИЧЕСКИ И ФИНАНСОВИ ПРОВЕРКИ**

Чл.89. (1) Бенефициентът е длъжен да води точна и редовна документация и счетоводна отчетност, отразяващи изпълнението на проекта/бюджетна линия (финансовия план), използвайки подходяща и адекватна електронна система.

(2) Бенефициентът осъществява хронологично, двустранно и аналитично счетоводно записване и съставя финансовите отчети в съответствие с изискванията и основните счетоводни принципи на Закона за счетоводството.

(3) Счетоводната система може да е неразделна част от текущата счетоводна система на Бенефициента или допълнение към нея.

(4) Счетоводната и друг тип отчетност по проекта/бюджетна линия (финансовия план) следва да позволява събирането на необходимите данни за осъществяване на финансово управление, мониторинг, верифициране на разходите, одит и оценка.

Чл.90. Бенефициентът е длъжен да води подробна счетоводна отчетност, която да е достатъчна за установяване и проследяване на възстановим и невъзстановим данък върху добавена стойност по проекта/бюджетна линия (финансовия план), предмет на Договора.

Чл.91. (1) Бенефициентът – бюджетно предприятие - се задължава да прилага подхода по ДДС № 06/04.04.2008 на Министерство на финансите - Дирекция „Държавно съкровище”, като гарантира, че неусвоени средства и други, които не попадат в дерогациите, описани в чл.65 §8 на Регламент 1303/2013 г. ще се превеждат по „транзитната сметка”, която е свързана с десетразрядния код на бенефициента.

(2) Бенефициентът – община - се задължава да прилага подхода по ДДС №07/04.04.2008 г. на Министерство на финансите - Дирекция „Държавно съкровище”, като гарантира, че подлежащите на възстановяване неусвоени средства и други, които не попадат в дерогациите, описани в чл.65 §8 на Регламент 1303/2013 г., ще се превеждат по „транзитна сметка” на Управляващия орган на ОПРР 2014-2020 г.

Чл.92. Бенефициентът гарантира, че данните, посочени в отчетите (междинни технически и окончателен технически), предвидени в чл.26, отговарят на тези в счетоводната му система и документация и са налични до изтичане на сроковете за съхранение на същата.

Чл.93. УО на ОПРР извършва проверки на място при Бенефициента след оценка на риска и/или изготвяне на представителна извадка и/или при искане за възстановяване на средства.

Чл.94. УО на ОПРР изготвя Годишен план за проверките на място и уведомява бенефициента за планираните дати на проверки на място непосредствено преди самата проверка.

Чл.95. УО на ОПРР има право, ако счете за необходимо, да извършва извънредни проверки на място, без да уведомява предварително Бенефициента за това.

Чл.96. Всички препоръки, направени от страна на УО на ОПРР в резултат на направена документална проверка или проверка на място, следва да бъдат изпълнени от бенефициента в указания от УО на ОПРР срок, освен при наличие на обективна невъзможност за изпълнението им.

Чл.97. УО на ОПРР може да извършва проверки за проследяване на изпълнението на препоръките, направени в резултат от документалните проверки или проверките на място.

Чл.98. (1) Бенефициентът е длъжен да допуска УО на ОПРР, Сертифициращия орган, националните одитиращи и контролни органи, Дирекция „Защита на финансовите интереси на Европейския съюз", МВР (АФКОС), Европейската комисия, Европейската служба за борба с измамите, Европейската сметна палата и/или техни представители и външни одитори, извършващи проверки съгласно член 15, да проверяват, посредством проучване на документацията му или проверки на място, изпълнението на проекта/бюджетна линия (финансовия план), и да проведат пълен одит, при необходимост, въз основа на разходнооправдателните документи, приложени към счетоводните отчети, счетоводната документация и други документи, свързани с финансирането на проекта/бюджетна линия (финансовия план). Тези проверки могат да се провеждат в срок до 3 (три) години след приключването на Оперативната програма по отношение на договорите за предоставяне на безвъзмездна финансова помощ по Европейските структурни и инвестиционни фондове в съответствие с изискванията на Регламент № 1303/2013 г. на Съвета, както и до приключване на евентуални административни, следствени или съдебни производства.

(2) Освен указаното в ал.1, Бенефициентът е длъжен да допусне УО на ОПРР, Сертифициращия орган, националните одитиращи органи, Европейската служба за борба с измамите и/или техни представители и външни одитори, извършващи проверки съгласно член 15, да извършат проверки и инспекции на място в съответствие с процедурите, предвидени в законодателството на Европейската общност за защита на финансовите интереси на Европейските общности срещу измами и други нарушения, както и приложимото национално законодателство.

(3) За изпълнение на целта по ал.2 Бенефициентът е длъжен да предостави на служителите или представителите на УО на ОПРР, Сертифициращия орган, националните одитиращи и контролни органи, Дирекция „Защита на финансовите интереси на Европейския съюз", МВР (АФКОС), Европейската комисия, Европейската служба за борба с измамите, Европейската сметна палата и външни одитори достъп до местата, където се осъществява проектът/бюджетна линия (финансовият план), в това число и достъп до неговите информационни системи, както и до всички документи и бази данни, свързани с финансово-техническото управление на проекта/бюджетна линия (финансовия план), както и да направи всичко необходимо, за да улесни работата им. Достъпът, предоставен на служителите или представителите на УО на ОПРР, Сертифициращия орган, националните одитиращи органи, Европейската комисия, Европейската служба за борба с измамите, Европейската сметна палата и външни одитори, трябва да бъде поверителен спрямо трети страни без ущърб на публично-правните им задължения. Документите трябва да се съхраняват на достъпно място и да са архивирани по начин, който улеснява проверката, а Бенефициентът следва да уведоми УО на ОПРР за точното им местонахождение.

Чл.99. Бенефициентът гарантира, че правата на УО на ОПРР, Сертифициращия орган, националните одитиращи органи, Европейската комисия, Европейската служба за борба с измамите, Европейската сметна палата и външни одитори ще се упражняват равноправно, при еднакви условия и в съответствие с еднакви правила и по отношение на неговите изпълнители. Когато изпълнител на Бенефициента е международна организация, се прилагат споразумения за проверки, сключени между тази организация и Европейската комисия.

Чл.100. Бенефициентът е длъжен да поддържа система за деловодство, архивиране и съхраняване на документите, свързани с изпълнението на Договора, в съответствие с указанията на Ръководителя на УО на ОПРР.

**Раздел ХVI**

**ДВОЙНО ФИНАНСИРАНЕ**

Чл.101. (1) Бенефициентът се задължава да не допуска двойно финансиране на дейности по проекта/бюджетна линия (финансовия план) от други източници или финансови инструменти на Европейския съюз или други донорски програми.

(2) Всички разходооправдателни документи по договори с изпълнители, следва да включват текст: *„Разходът е по договор за безвъзмездна помощ №........ по ОПРР 2014-2020 г.”*

Чл.102. (1) В случай на двойно финансиране, Бенефициентът уведомява незабавно УО на ОПРР.

(2) Бенефициентът не представя искане за плащане за тази дейност или възстановява неправомерно получените суми по отношение на тази дейност в срок определен от УО на ОПРР и по реда, определен в Раздел ХVІІІ.

Чл.103. В случай че УО на ОПРР установи по безспорен начин (включително при проверка на място) наличието на двойно финансиране за дейност по проекта/бюджетна линия (финансовия план) на Бенефициента, той изисква от Бенефициента преустановяване на дейността или възстановяване на неправомерно получените суми в определен от него срок и по реда на Раздел ХVІІІ.

**Раздел ХVІI**

**ОКОНЧАТЕЛЕН РАЗМЕР НА ФИНАНСИРАНЕТО, ПРЕДОСТАВЕНО ОТ**

**УО НА ОПРР**

Чл.104. Общата сума, която УО на ОПРР ще изплати на Бенефициента, не може да надвишава максималния размер на помощта, предвиден в Договора.

Чл.105. (1) Бенефициентът приема, че безвъзмездната финансова помощ не може при никакви обстоятелства да му носи печалба и трябва да бъде ограничена до сумата, необходима за възстановяване на разходите по проекта/бюджетна линия (финансовия план) след приспадане на генерираните при изпълнението на проекта нетни приходи.

(2) Съгласно чл. 61 от Регламент (ЕС) № 1303/ 2013 г., „нетни приходи“ означава паричните потоци, заплащани директно от потребителите на стоки и услуги, предоставени с операцията, като такси, заплащани директно от потребителите за използването на инфраструктура, продажбата или отдаването под наем на земя или сгради или плащанията за услуги минус всички оперативни разходи и разходи за подмяна на недълготрайно оборудване за съответния период. Генерираните от операцията икономии от оперативните разходи се разглеждат като нетни приходи, освен ако не са компенсирани от равностойно намаляване на субсидиите за дейността.

(3) Когато не всички инвестиционни разходи са допустими за финансиране по оперативната програма, нетните приходи се разпределят пропорционално между допустимите и недопустимите части от инвестиционните разходи.

Чл.106. (1) Размерът на безвъзмездната финансова помощ по Договора е дължим до размера на верифицираните допустими разходи по Раздел ХІІ, извършени от Бенефициента.

(2) Недопустими разходи не подлежат на верифициране от УО на ОПРР на Бенефициента, включително разходи, представляващи финансови корекции, определени за сметка на бенефициента.

**Раздел ХVІІI**

**НЕРЕДНОСТИ**

Чл.107. Без да противоречи на легалната дефиниция в чл.2, т. 36 от Регламент 1303/2013 г., за нередност по Договора се счита: всяко действие или бездействие на стопански субект, което има или би имало като последица нанасянето на вреда на общия бюджет по проекта/бюджетна линия (финансовия план), като бъде отчетен неоправдан (недопустим) разход.

Чл.108. За нередност се счита всяко нарушение в процедурата за избор на изпълнители, всяко неправомерно плащане към изпълнители по проекта/бюджетна линия (финансовия план), всяко неправомерно отчитане на дейности по проекта/бюджетна линия (финансовия план), което би довело до изплащането на неоправдани разходи и други.

Чл.109. (1) Бенефициентът се задължава незабавно да докладва на УО на ОПРР всички заподозрени и/или доказани случаи на измама и/или нередност.

(2) Докладът по ал.1 се предоставя в срок до 3 (три) работни дни от узнаването на нередността.

Чл.110. Бенефициентът е длъжен да установи и прилага подходяща система за разкриване, отчитане, докладване и последващо разрешаване на всички регистрирани случаи на нередност по проекта/бюджетна линия (финансовия план), както и да създаде и поддържа досие за всеки случай на установена нередност.

Чл.111. Бенефициентът е длъжен да уведоми всички свои служители, работещи по изпълнението на проекта/бюджетна линия (финансовия план), относно определението за нередност и да ги задължи да докладват на ръководството на бенефициента всеки случай на подозрение и/или доказани случаи на нередност, съгласно установена процедура от Бенефициента.

Чл.112. В случай на докладвана към ръководството на Бенефициента нередност, последният се задължава незабавно да уведоми УО на ОПРР с прилагане на пълна информация относно нередността.

Чл.113. В случай че УО на ОПРР или друг компетентен орган при изпълнението на задълженията си по чл.122 §2 от Регламент №1303/2013 г. установи нередност или измама, Бенефициентът е длъжен да възстанови всички финансови корекции - неправомерно изплатени суми по нередността, заедно с дължимите лихви по реда, предвиден в Раздел ХVІІІ от настоящите Общи условия.

Чл.114. Бенефициентът е длъжен да отчита нередностите и финансовите корекции по Договора в поддържаната от него счетоводна система.

Чл.115. Във всички случаи, когато Бенефициентът възстанови дължимите от него суми по нередности, той е задължен да ги осчетоводи в счетоводната си система.

Чл.116. (1) В случай, че УО на ОПРР при спазване на задълженията си по чл.122 § 2 от Регламент 1303/2013 г. установи нередност в процедура по възлагане на обществена поръчка по проекта/бюджетна линия (финансовия план) или нарушения при изпълнение на договор за обществена поръчка, се прилага процедурата, разписана в Методологията за определяне на финансови корекции във връзка с нарушения, установени при възлагането и изпълнението на обществени поръчки и на договори по проекти, съфинансирани от Структурните фондове, Кохезионния фонд на Европейския съюз, Европейския земеделски фонд за развитие на селските райони, Европейския фонд за рибарство и фондовете от Общата програма "Солидарност и управление на миграционните потоци", приета с ПМС № 134 от 2010 г**.** (**Приложение М** към Договора).

(2) В случай, че УО на ОПРР при спазване на задълженията си по чл.122 § 2 от Регламент 1303/2013 г. установи други нередности, несвързани с процедура по възлагане на обществена поръчка и/или изпълнението на договор за обществена поръчка, се прилага процедурата, разписана в Методическите указания за определяне на финансови корекции, приети със Заповед на министъра на регионалното развитие и благоустройството (**Приложение М** към Договора).

Чл.117. (1) Финансови корекции за нередности по чл. 116, които са за сметка на бенефициента, не се възстановяват от УО на ОПРР към подаденото от бенефициента искане за плащане по проекта/бюджетна линия (финансовия план) (не се верифицират) в съответствие с чл.106, а когато начисляването на финансови корекции е извършено след осъществено плащане по Раздел ХІІІ от Договора, се прилагат клаузите на Раздел ХVІІІ.

(2) УО на ОПРР не прилага към бюджета на проекта/финансовия план на бюджетната линия финансови корекции за нередности по чл.116, които не следва да са за сметка на бенефициента на основание чл.10, ал.6 от Методологията за определяне на финансови корекции във връзка с нарушения, установени при възлагането и изпълнението на обществени поръчки и на договори по проекти, съфинансирани от Структурните фондове, Кохезионния фонд на Европейския съюз, Европейския земеделски фонд за развитие на селските райони, Европейския фонд за рибарство и фондовете от Общата програма "Солидарност и управление на миграционните потоци", приета с ПМС № 134 от 2010 г. и не намалява стойността на безвъзмездна финансова помощ с размера на наложената корекция.

(2) В случаите на ал.1 УО на ОПРР налага финансовата корекция, като намалява стойността на допустимите разходи по засегнатия договор, включени в доклад по сертификация и декларация за допустимите разходи съгласно чл.13, ал.3 от Методологията за определяне на финансови корекции във връзка с нарушения, установени при възлагането и изпълнението на обществени поръчки и на договори по проекти, съфинансирани от Структурните фондове, Кохезионния фонд на Европейския съюз, Европейския земеделски фонд за развитие на селските райони, Европейския фонд за рибарство и фондовете от Общата програма "Солидарност и управление на миграционните потоци", приета с ПМС № 134 от 2010 г.

**Раздел ХIX**

**ВЪЗСТАНОВЯВАНЕ**

Чл.118. Бенефициентът се задължава да възстанови на УО на ОПРР всички вреди като недължимо платени и надплатени суми, както и неправомерно получените или неправомерно усвоените средства, включително свързаното с тях национално съфинансиране, както и на дължимите лихви по тези суми.

Чл.119. (1) УО на ОПРР, в 10-дневен срок от установяване на недължимо платените и надплатените суми, както и на неправомерно получените или неправомерно усвоените средства, изпраща покана до Бенефициента да плати доброволно задължението си в двуседмичен срок (14 календарни дни ) от получаване на поканата.

(2) В поканата за доброволно възстановяване до бенефициента УО на ОПРР посочва размера на дължимите суми, срока за възстановяването им, данни за банковата сметка, по която да бъдат възстановени, както и реда, по които УО на ОПРР да бъде уведомен от бенефициента за доброволно възстановените суми. В поканата се посочват и възможните санкции и процедури, в случай че изискването за възстановяване на дължимите суми не бъде изпълнено в указания срок.

(3) В случай, че Бенефициентът не възстанови по реда на ал.2 изисканите суми в това число и тези, представляващи финансови корекции, УО на ОПРР може да извърши прихващане от всякакви суми, дължими от него на Бенефициента по силата на този Договор.

(4) В случай че не е възможно прихващане по ал.3, УО на ОПРР има право да уведоми Националната агенция по приходите за необходимостта от предприемане на действия по принудителното им събиране съгласно реда, предвиден в българското законодателство.

Чл.120. Ако след приключване на проекта/бюджетна линия (финансовия план) или по време на изпълнение на проекта/бюджетна линия (финансовия план) в случай на препоръка от Европейската комисия, Одитиращия орган, Сертифициращия орган, националните одитни органи и други компетентни органи, и/или на база техни констатации бъде поискано налагането на финансови корекции по Договора, Бенефициентът се задължава да възстанови сумите на финансовите корекции на УО на ОПРР в указния размер и срок по реда на чл.119.

Чл.121. При изпълнението на проекта/бюджетна линия (финансовия план) Бенефициентът е длъжен да включи клаузи за възстановяване на неправомерно платени средства или спиране на разплащане на такива средства в договорите, подписани от него в качеството му на възложител за услуги, доставки или строителство, с цел гарантиране на доброто финансово управление и контрол и възвращаемостта на причинената вреда по вина на съответния изпълнител.

Чл.122. Банковите такси, свързани с връщането на дължими суми на УО на ОПРР, са изцяло за сметка на Бенефициента.

**Раздел ХХ**

**ПРИЛОЖИМО ЗАКОНОДАТЕЛСТВО И УРЕЖДАНЕ НА СПОРОВЕ**

Чл.123. По отношение на настоящите Общи условия и сключения Договор се прилага законодателството на Република България.

Чл.124. Страните са длъжни да положат всички усилия, за да постигнат уреждане на възникнали между тях спорове по взаимно съгласие. Всяка от страните е длъжна да отговори в срок до 10 (десет) работни дни на искане на другата страна за уреждане на възникнал спор по взаимно съгласие. След изтичането на този срок, или опитите за уреждане на спора не са довели до резултати в срок до 20 (двадесет) работни дни от датата на първото искане, всяка от страните може да защити правата си по предвидения от закона ред чрез исково производство по реда на ГПК.

**Раздел ХХI**

**КОМУНИКАЦИЯ**

Чл.125. (1) Комуникацията между страните се извършва съобразно разписаното в клаузите на Договора за предоставяне на безвъзмездна финансова помощ.

(2) Цялата кореспонденция и подаване на исканията за плащане се извършва чрез ИСУН 2020. Информационна система за управление и наблюдение на структурните инструменти на Европейския съюз за програмния период 2014-2020 (ИСУН 2020) обслужва всички административни структури, участващи в процеса на управление, наблюдение и контрол на средствата от Структурните фондове на ЕС независимо от тяхното местоположение на територията на Република България. Модулът за „Е-управление на проекти“ е достъпен на интернет адрес: https://eumis2020.government.bg/Report

(3) С помощта на модула бенефициентът има възможност да управлява договорите си за безвъзмездна финансова помощ (БФП), да се отчита електронно и да осъществява комуникация с управляващия орган (УО). Информация относно работа със системата е предоставена в „Ръководство за работа със системата“, на следния електронен адрес: https://eumis2020.government.bg/Report/s/Home/Manual, също така и в „Инструкция за бенефициентите по Оперативна програма „Региони в растеж" 2014 - 2020 относно отчитането на договорите за безвъзмездна финансова помощ в информационна система за управление и наблюдение на средствата от ЕС в България 2020 (ИСУН 2020)“, публикувана на интернет страницата на програмата.